“የአስቸኳይ ጊዜ አዋጁ ዋና ዓላማ ኢትዮጵያንና ኢትዮጵያውያንን ማዳን ነው” አቶ ንጉሱ ጥላሁን  የጠቅላይ ሚኒስትር ጽሕፈት ቤት ፕሬስ ሴክሬተሪያት
አዲስ አበባ፡ – የኮሮና ቫይረስ ወረርሽኝ መከሰትን ተከትሎ የታወጀው አስቸኳይ ጊዜ አዋጅ ዋና ዓላማ የኢትዮጵያንና ኢትዮጵ ያውያንን ማዳን መሆኑን የጠቅላይ ሚኒስትር ጽሕፈት ቤት ፕሬስ ሴክሬተሪያት አቶ ንጉሱ ጥላሁን ገለጹ። አዋጁ በተለያዩ ምክንያቶች ህብረተሰቡ ላይ ስጋትን በአንዳንድ አካ ላት ላይ ደግሞ ጭንቀት መፍጠሩንም አመልክተ ዋል። 
አቶ ንጉሱ ከአዲስ ዘመን ጋዜጣ ጋር ባደረ ጉት ቃለ ምልልስ እንደገለጹት፤ የወረርሽኙን መከሰት ተከትሎ የሰው ህይወት ለማዳን ሲባል የአስቸካይ ጊዜ አዋጅ ታውጇል። ይህ የሆነው ደግሞ ከወረርሽኙ ዓለምአቀፍ ገጽታ አኳያ ኢትዮጵያንና ኢትዮጵያውያንን ለመታደግ ሲሆን፤ አተገባበሩም በራሱ የመርማሪ ቦርድ እየታየ የሚፈጸም ነው። 
በመሰረታዊነት የአስቸኳይ ጊዜ አዋጅ የታወጀው በመደበኛው ህግ መፈጸም የሚገባ ቸውን ነገሮች መፈጸም የማያስችል ሁኔታ ስለተከሰተ ነው። ለምሳሌ፣ ሰዎች በቡድን አትሰብሰቡ ተብሏል፤ መጠጥ ቤቶች፣ ሺሻ ቤቶች፣ መዝናኛ ክበባት ይዘጉ ተብሏል።
 ሆኖም እነዚህ ላይ ስምምነት ተፈጥሮ መፈጸም ባለመቻሉ ይሄን ህጋዊ ለማድረግ የአስቸኳይ ጊዜ አዋጅ ታወጇል ብለዋል። 
አዋጁ ተግባራዊ የሆነው ወረርሽኙ ከፍተኛ ጉዳት ካደረሰባቸው አገራት ስህተት በመማር እነሱ ያዩትን ላለማየት፤ የከፈሉትን ዋጋ ላለመክፈል፤ በሌላ በኩል ደግሞ ወረርሽኙ የከፋ ጉዳት ሳያደርስባቸው በአጭር ጊዜ ፈጥነው መከላከል ከቻሉ ሀገራት እንዴት ተሻገሩት የሚለውን ተሞክሮ በመውሰድ መሆኑን አስታውቀዋል። የተሞክሮ ቅመራው ወረርሽኙን ፈጥኖ ለመቆጣጠር ፤ ከአቅማችን በላይ ቢሆን እንኳን ሊያስከትል የሚችለውን የከፋ ጉዳት ለመቀነስ ታስቦ የተከናወነ መሆኑን ጠቁመዋል። 
በወረርሽኙ የከፋ ጉዳት የደረሰባቸው የበለጸጉት ሀገራት ነገ ፈጥነው ወረርሽኙ ሊያስከትል ከሚችለው ሁለንተናዊ አደጋ ሊያገግሙ ይችላሉ። ይህንን ማድረግ የሚያስችል አቅም አላቸው። ለእኛ ግን ሀገራዊ ተጨባጭ ሁኔታው እንደነሱ አይደለም። ወረርሽኙን ፈጥነን መከላከል ካልቻልን ሊያስከትል የሚችለውን ጣጣ በቀላሉ ልንሻገረው የማንችለው ሊሆን ይችላል። 
ስለዚህ የአስቸኳይ ጊዜ አዋጁ ከዚህ አንጻር አስፈላጊ ነው። አተገባበሩም በከፍተኛ ጥንቃቄ እየተከናወነ እንደሚገኝ ገልጸዋል። 
ይህ እንደተጠበቀ ሆኖ አዋጁ በተለያየ ምክንያት ህብረተሰቡ ላይ ስጋትን በአንዳንድ አካላት ላይ ደግሞ ጭንቀትን እየፈጠረ መሆኑን የጠቆሙት አቶ ንጉሡ፤ የህዝቡ ስጋት ከሁለት ዓመት በፊት በነበሩት የአስቸኳይ ጊዜ አዋጆች ካለው ትውስታ የመነጨ መሆኑን ተናግረዋል። በወቅቱ በተፈጠረው ግንዛቤ የአስቸኳይ ጊዜ አዋጅ መታወጅ ማለት ታፍኖ መወሰድ፣ ታስሮ መሰቃየት፣ መገረፍና መደብደብ ማለት ነው። ይህ አዋጅ ሲታወጅም የተፈጠረው ስጋት እንደ ቀድሞው የማይወደን የማይፈልገን የጸጥታ መዋቅር ወይም ሌላ አካል ይገርፈናል፣ ያሰቃየናል ከሚል መሆኑን ገልጸዋል። 
ይሁን እንጂ አስቸኳይ ጊዜ አዋጁ፣ ከሁለት ዓመት በፊት ከነበሩት የአስፈሪዎቹና አንቀጥቃጮቹ አስቸኳይ ጊዜ አዋጆች በተቃራኒው ማስተማርን፣ ማዳመጥንና የዜጎችን መብት ማክበርን ማዕከል ያደረገ፤ ሥራው ህጋዊ በሆነ አግባብ እንዲሠራም መርማሪ ቦርድ ተቋቁሞለት እየተተገበረ መሆኑን አስረድተዋል። 
ከዚህ በተቃራኒው የወረርሽኙን መከሰትና የአዋጁን እውን መሆን ተከትሎ በህዝቦቻችን መካከል የተፈጠረው አንድነትና በሰላም እየተመሰጋገኑ በትብብር መኖር ጭንቀት የፈጠረባቸው አካላት ሊኖሩ እንደሚችሉ ጠቁመው፤ ሁሉም ስለ መተባበርና አብሮ በሰላም ስለመኖር በአንድነት ሆኖ መምከሩ ጫጫታን ለለመዱ ቡድኖች ጸጥታው የሚረብሻቸው፤ ስድብን ለለመዱ አካላትም መደማመጥና መመሰጋገኑም የሚያማቸው በመሆኑ እየረበሻቸው ነው ብለዋል። 
እነዚህ ኃይሎች አንድም ወረርሽኙን ተከትሎ የተፈጠረው አንድነትና ሰላም ዕረፍት የነሳቸው በመሆኑ፤ ሁለተኛም የአስቸኳይ ጊዜ አዋጁ ይሄን አጽንኦቶ የያዘ መሆኑ እንቅልፍ አሳጥቶ ስላስጨነቃቸው አዋጁን አብዝተው መኮነናቸውና በአዋጁ መጨነቃቸው እንዲሁም አዋጁን የስጋት ቀጠና ማድረጋቸው የማይቀር እንደሚሆን መገመት እንደማይከብድ አመልክተዋል። 
እንደ አቶ ንጉሱ ገለጻ፤ እነዚህ ቡድኖች አስቸኳይ ጊዜ አዋጁን የስጋት ቀጠና አድርገው ከማሰባቸውም ባለፈ አንዳንዶቹ አጥብቀው ስለሚጠራጠሩና ስለሚፈሩ ይሄ አዋጅ የታወጀው እኛን እንዲህ እና እንዲያ ለማድረግ ነው ይላሉ። አንዳንዶቹም የፍርሐት ፖለቲካ አራማጆች ልጅን ጅብ መጣብህ ብሎ እንደማስፈራራት ሁሉ ጉዳዩን ወደ ህዝብ በመውሰድ አዋጁ የታወጀው አንተን ለመምታትና አንተን ለማስጠቃት ነው በማለት በህዝቡ ላይ ፍርሐትን ይለቅቃሉ። ይሁን እንጂ እውነታው አዋጁ ህዝብና አገርን መታደግን መሰረት አድርጎ የታወጀ፤ አተገባበሩም በመርማሪ ቦርድ እየተፈተሸ እየተተገበረ ያለ መሆኑን መገንዘብ ይገባል ብለዋል። አዲስ ዘመን ሚያዝያ 17/2012 
 ወንድወሰን ሽመልስ